En 23-årig mand fra Aalborg er mistænkt for at opsøge sin kæreste gentagne gange i weekenden, hvor han har været voldelig overfor hende. Han er ved retten i Hjørring blevet varetægtsfængslet i fire uger. Det oplyser vagtchef ved Nordjyllands Politi, Frank Liltorp. Manden opsøgte fredag aften første gang sin ekskæreste på hendes bopæl i Frederikshavn. I løbet af natten til lørdag kom de to op at skændes, og den 23-årige blev voldelig overfor kvinden. Frem til søndag aften klokken 23.00 opsøgte manden flere gange kvinden, hvor han igen var voldelig og truende. Søndag aften mødte kvinden op på politistationen i Aalborg for at anmelde manden. Politiet ledte mandag efter ham, men mandag aften meldte han sig selv til politiet.

Referat:
En 23-årig mand fra Aalborg er ved retten i Hjørring blevet varetægtsfængslet i fire uger for vold mod sin ekskæreste.